Hoe vra ek om verskoning? - www.bybelkennis.co.za
Ons het onlangs gesien hoe bekende figure soos Arnold Schwarzenegger, Lance Armstrong, Tiger Woods, David Petraeus … om verskoning vra. Natuurlik het ons baie agting vir mense wat hulle foute voor ander erken. Maar ons is ook sinies, want dikwels voel ons dat dit nie werklik 'n verskoning was nie. Hierdie openbare mea culpa (skulderkentenis, boetedoening) klink goed, maar hulle het nie die komponente van 'n opregte verskoning nie. Die kerk doen nie veel beter nie. Ons probeer ons verkeerde optrede regpraat in plaas daarvan dat ons dit erken en daarvoor verskoning vra – 'n nie-verskoning verskoning.
Die konsep van verskoning is algemeen in die Nuwe Testament. Ons kry voorbeelde in die Skrif om dit goed te doen en ons leer dat 'n verskoning meer as 'n perskonferensie is. Luister na wat Jesus in sy bergrede sê: As jy dus jou gawe na die altaar toe bring en dit jou daar byval dat jou broer iets teen jou het, laat staan jou gawe daar by die altaar en gaan maak eers vrede met jou broer en kom dan en bring jou gawe (Matteus 5:23 – 24).
Die verantwoordelikheid lê by my – as ek agterkom iemand het iets teen my, moet ek gaan vrede maak.
Selfnadenke is die sleutel – as dit my byval. Dit beteken ek moet tyd maak om te bid en vas te stel of ek nie dalk iemand seergemaak het nie. Dit beteken nou nie ek moet die hele dag tob of aanmekaar verskoning vra nie. As jy selde sê "ek is jammer," is dit tyd vir selfondersoek.
Vertel die waarheid as jy gekonfronteer word voordat jy vrede maak. Paulus sê reguit: Noudat julle die valsheid afgelê het, moet julle onder mekaar die waarheid praat, want ons is lede van dieselfde liggaam (Efesiërs 4:25). Ons is geneig om leuens te vertel, want ons vrees die gevolge as ons eerlik sou wees. Maar die waarheid sal seëvier – al neem dit partykeer lank.
Moenie uitstel nie. In Efesiërs 4:25 – 26 sê Paulus vir ons om nie die dag kwaad af te sluit nie – Moenie die duiwel vatkans gee nie. As jy uitstel word die kloof net al hoe groter.
Aanvaar volle verantwoordelikheid. Ons is geneig om die verantwoordelikheid na ander af te skuif – veral na die persoon wat iets teen ons het.
Woorde is belangrik – wees spesifiek. Hoe meer spesifiek jy is, hoe makliker is dit om jou te vergewe.
Onthou jou stemtoon is net so belangrik soos jou woorde.
'n Verskoning van aangesig tot aangesig werk beter – veral as daar oogkontak is. Dit mag vernederend wees, maar dit is beter.
Moenie die ander persoon se reaksie probeer beheer nie. Laat hom toe om sy seerkry, teleurstelling uit te spreek. As jy hulle reaksie sien, mag dit jou verhoed om weer dieselfde fout te maak.
Werk na versoening. Vra byvoorbeeld: "Is daar iets wat ek kan doen om ons verhouding weer reg te stel?" As jy vra, moet jy bereid wees om te doen wat gevra word.
'n Egte, proaktiewe verskoning het die krag om dialoog weer te herstel en heling te bring. As volgelinge van Jesus Christus laat ons die standaard stel vir wat dit beteken om waarlik om verskoning te vra.